**Reţetă**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Amestecati o cană de aleanuri,

Cu frunze de speranţe răscolite,

Puneţi şi frământările din gânduri

Stropindu-le cu vorbe negrăite,

Adăugaţi surâsuri debordante

Cu roze şi petale în privire,

Mai daţi-le prin clocote dansante

Cu câteva boabe de rătăcire,

Adăugaţi şi glume mai picante

Când coaceţi aşteptarea la cuptor,

Mai spumuiţi cuvintele şarmante

Cu câteva planuri de viitor ,

Mai presăraţi şi câteva săruturi

Şi înteţiţi şi focul din poftire

Adăugaţi vinul din infinituri

Apoi gustaţi încet noua iubire.

Puneţi-o apoi pe farfuria lunii

Ornând-o cu steluţele din urse,

Aprinde-ţi perseidele-n petunii

Dând liber frâu dorinţelor aprinse.